ประกันรายเล็กดิ้นรวมกิจการ
เงินทุนมีจำกัดหาทางอยู่รอดสมาคมส่งทีมกม.ช่วยวางแผน
22 ก.พ. 2555

เงินทุนมีจำกัดหาทางอยู่รอดสมาคมส่งทีมกม.ช่วยวางแผน
ประกันขนาดเล็กดิ้นหาทางรอด ขอทีมกฎหมายสมาคมเดินหน้าแผนรวมกิจการ
นายพุทธิพงษ์ ด่านบุญสุต รองกรรมการผู้จัดการ บริษัท ไทยเศรษฐกิจประกันภัย ในฐานะประธานคณะกรรมการกฎหมายและกฎระเบียบ สมาคมประกันวินาศภัย เปิดเผยว่า มีแนวโน้มที่บริษัทประกันวินาศภัยจะมีการควบรวมกิจการกันมากขึ้น โดยเฉพาะบริษัทประกันขนาดเล็กที่มีทุนจำกัด 
ทั้งนี้ ได้มีบริษัทประกันขนาดเล็ก 2 แห่ง ติดต่อมายังสมาคมเพื่อขอให้ส่งทีมกฎหมายเข้าไปช่วยเกี่ยวกับขั้นตอนการควบรวมกิจการว่าต้องทำอย่างไรบ้างไม่ให้ผิดกฎหมาย หรือจะทำอย่างไรให้เสร็จก่อนเดือน ก.พ. 2556 ซึ่งเป็นเวลาที่บริษัทประกันทุกบริษัทต้องเปลี่ยนสถานะเป็นบริษัทมหาชนได้ทันหรือไม่ เพราะหากไม่เป็นบริษัทมหาชนตามกำหนด บริษัทก็ต้องถูกห้ามขยายกิจการและเสียโอกาสทางธุรกิจอีก
“เรื่องนี้ก็ต้องช่วยเต็มที่ และพยายามหาข้อสรุปและแนวทางการควบรวมให้เสร็จก่อนเดือน ก.พ. 2556 ซึ่งอาจมีการควบรวมกิจการบางส่วนและเปลี่ยนเป็นบริษัทมหาชนไปก่อน เพื่อให้ธุรกิจเดินหน้าต่อไปได้ เพราะขั้นตอนควบรวมกิจการที่สมบูรณ์อาจใช้เวลามากกว่า 1 ปี ซึ่งจุดหลักหากบริษัทไหนไม่ไหว จะขายหรือควบรวมกิจการกันก็ได้ เพียงแต่ต้องให้ธุรกิจอยู่ได้เป็นหลัก” นายพุทธิพงษ์ กล่าว
นายพุทธิพงษ์ กล่าวว่า ถึงผลการดำเนินงานของบริษัท ไทยเศรษฐกิจประกันภัย ว่า ในปีที่ผ่านมามีเบี้ย 1,194 ล้านบาท เติบโต 71% โดยเบี้ยรถยนต์เติบโตมากที่สุด 84% ได้เบี้ย 870 ล้านบาท
สำหรับปีนี้บริษัทตั้งเป้าทำเบี้ยให้ได้ 1,600 ล้านบาท ซึ่งเบี้ยรถยนต์ยังเป็นธุรกิจหลักประมาณ 80% โดยมีแผนหาพันธมิตรใหม่ที่เป็นผู้ผลิตรถยนต์และบริษัทนายหน้าเพิ่มเติม รวมถึงพยายามรักษาฐานลูกค้าเดิมให้ได้ต่อเนื่อง ซึ่งบริษัทมีแผนในอีก 2 ปี หรือปี 2556 ต้องมีเบี้ยให้ได้ 2,000 ล้านบาท 
นายพุทธิพงษ์ กล่าวว่า ขณะเดียวกันบริษัทก็ได้กระจายความเสี่ยงภัยในส่วนของประกันรถยนต์มากขึ้น ด้วยการซื้อประกันภัยต่อลักษณะโควตาแชร์ที่แบ่งงานให้กับบริษัทรับประกันภัยต่อต่างชาติมากขึ้น ซึ่งยังส่งผลดีให้เงินกองทุนของบริษัทลดลงตามความเสี่ยงที่บริษัทรับไว้เองน้อยลงด้วย